સેકટર-5Bમાં મકાનમાં જ જુગાર રમાડવા માટે બોર્ડ શરૂ કર્યુ હતું
નવગુજરાત સમય | Publish Date: Sep 15 2018 2:22PM
2.23 લાખના મુદ્દામાલ સાથે સંચાલક સહિત છ જુગારી પકડાયા
- શ્રાવણ માસ પૂરો થયો હોવા છતાં જુગારની બદીમાં ઓટ આવી નથી. જુગારની બદીને ડામવા પોલીસ ખુલ્લા મેદાનો અને ખેતરો ફંફોસવામાં વ્યસ્ત છે ત્યારે સેકટર-૫બીમાં રહેતા એક શખ્સે પોતાના મકાનમાં જ જુગારનું બોર્ડ શરૂ કરી દીધુ હતું. સેકટર-૭ પોલીસે રૂ.૨.૨૩ લાખના મુદ્દામાલ સાથે જુગારધામના સંચાલક અને છ જુગારીને પકડી પાડ્યા હતા.
ગણેશોત્સવના તહેવાર નિમિત્તે સેકટરોમાં પેટ્રોલિંગ દરમિયાન સેકટર-૫બીમાં ચાલતા જુગારધામ પર દરોડો પાડ્યો હતો. પીએસઆઈ ડી.ડી. ઝાલાની ટીમના કોન્સ્ટેબલ સૈતાનસિંહને બાતમી મળી હતી કે, પ્લોટ નં- ૧૫૦૬/૨માં રહેતો સલીમખાન રશીદખાન પઠાણ પોતાના ઘરમાં જ જુગારનું બોર્ડ ચલાવી રહ્યો છે. પોલીસે બાતમીના આધારે મકાનનો દરવાજો ખખડાવ્યો હતો.
સલીમખાને ઘરનો દરવાજો ખોલ્યો તો સામે પોલી હતી અને અંદર જુગારના દાવ ચાલી રહ્યા હતા. પોલીસે હિતેષ કનૈયાલાલ બ્રહ્મભટ્ટ (રહે. સેકટર-૫બી), નફીસ રહેમતખાન ચૌહાણ (રહે. સેકટર-૫બી), બ્રિજેશ લક્ષ્મણભાઈ પરમાર (રહે. સેકટર-૩સી) કિરીટસિંહ મંગળસિંહ વાઘેલા (સેકટર-૫બી), તૌસિફ અનવર શેખ (રહે. તરપોજવાસ, વાવોલ) અને જુગાર રમાડનાર સલીમખાન પઠાણની ધરપકડ કરી હતી. પોલીસે આરોપીઓ પાસેથી રૂ.૩૭,૪૫૦ની રોકડ, ચાર મોબાઈલ તથા ચાર વાહન મળી કુલ રૂ.૨,૨૩,૭૫૦નો મુદ્દામાલ કબજે કરી કાર્યવાહી હાથ ધરી હતી.